Fokuspunkter i samarbejdet med PPR Morsø:
Kalder man på PPR, kalder man også på sig selv. PPR er en rådgivende, vejledende og superviserende enhed, der hjælper med at kvalificere praksis i skoler og dagtilbud, så de voksne får nye perspektiver og handlemuligheder. De første skridt vil derfor altid være undersøgende på praksis med afsæt i Morsø-metoden.
Der kan senere blive tale om en konkret vurdering af et barn eller unges støttebehov i dagtilbud eller skole. 
Nedenstående er beskrevet nogle fokuspunkter eller procedurer i samarbejdet.
Organisering og fordeling af opgaver:
PPR er organiseret i to teams, hvor der er flerfaglig repræsentation i begge teams. Psykologer, pædagogiske konsulenter og logopæder. De to teams mødes hver onsdag til fordeling af nye indkommende ønsker om samarbejde og aktiviteter. De to teams fordeler ansvaret ud fra beskrivelserne i samarbejdsaftalen i forhold til, hvad opgaven kunne kalde på. Her er fokus i beskrivelserne på, hvad der ønskes hjælp til at arbejde med. Det er PPR’s - teamets fagligheder, der vurderer, hvad de har at tilbyde i deres professionelle værktøjskasse, der kan hjælpe til den mest kvalificerede rådgivning og hjælp til problemløsning. Afsættet er bekymringen og problemstillingen og ikke specifikke handlinger fra PPR’s fagligheder. 
Hvis der ønskes tilstedeværelse af PPR til møder, hvor der ikke er aktive forløb eller ved uklarhed om sagsansvarlige, kan man henvende sig til Karen Marie Svane eller gå i dialog med teamkoordinatorerne i de teams, hvor de enkelte enheder er placeret og hvor barnet/den unge går.

Flerfagligt forum kommunalt (og tilstedeværelse friskoler/dagtilbud)
PPR deltager i kommunal sammenhæng i flerfagligt forum sammen med socialrådgivere, sundhedsplejersker og eventuelle andre fagligheder ved behov. Der er særskilt procedure beskrevet. Forummet er et flerfagligt sparringsrum, hvor pædagoger og lærere kan få sparring til at arbejde videre i egen praksis. Forummet er tænkt som en mulighed inden for de monofaglige indsatser i Morsømetoden.
På friskoler/dagtilbud er der afsatte mødetidspunkter, hvor der kan søges rådgivning og vejledning med PPR. Dette med udgangspunkt i samme forståelse – at der er fokus på egne handlinger i pædagogisk/didaktisk kontekst. 


Samarbejdsaftaler med PPR – individ og gruppe

Der forventes altid ledelsesinvolvering i samarbejdet med PPR

PPR kan i udgangspunktet deltage i ét møde omkring et individuelt barn eller ung, der ikke i forvejen er kendt i PPR gennem en udfyldt samarbejdsaftale. Her vil det være dagtilbuddet eller skolen (eller anden enhed som psykiatrien), der har sikret sig samtykket til drøftelsen. 
Kommer der aktiviteter (observation, yderligere sparring, proces osv.) ud af dette, kræver det en udfyldt samarbejdsaftale med PPR. 
Det er ikke en forudsætning, at emnet har været på flerfagligt forum, men det forventes, at der har været dialog med PPR omkring ønsket om samarbejdsaftale. 
Lederen af dagtilbuddet eller skolen – uagtet om det er kommunal eller friområdet – underskriver samarbejdsaftalen og er dermed garant for, at der har været forsøgt arbejdet med bekymringen/problemstillingen systematisk og professionelt. 
Der kan også indgås samarbejder omkring mere overordnede temaer i praksis, retter sig mere mod fællesskaber, grupper, pædagogiske og didaktiske spørgsmål, hvor der kan aftales supervisionsforløb eller praksis/udviklingsforløb. Det er ligeledes lederen, der underskriver disse samarbejdsaftaler. 


Henvisninger til psykiatri
Der er stort fokus på henvisninger til psykiatrien. PPR kan ligesom egen læge og kommunal myndighed henvise et barn/ung til børne- og ungepsykiatrien i regionen. Det er vigtigt at have fokus på, at der kræves en moderat til svær funktionsnedsættelse for at være i målgruppen til den specialiserede børne- ungepsykiatri. Derfor vil der være børn og unge, hvor der godt kan være ønske om henvisning, men hvor det vurderes, at barnet/den unge ikke tilhører målgruppen. 
Psykiatrien vil derfor være optaget af, at der har været de relevante processer omkring barnet/den unge, og der kan beskrives funktionsnedsættelser, der har moderat til svær betydning for barnet. Det er PPR’s opgave at vurdere, om barnet eller den unge i tilstrækkelig grad opfylder kriterierne for at en henvisning er meningsfuld og indenfor den beskrevne målgruppe. 
PPR kan således ikke bestilles til en ”henvisning”, men det kan optræde som en naturlig del af processen omkring et samarbejde. 
Det er et vigtigt udgangspunkt i dialogen med forældrene fra dagtilbud og skoles side, allerede fra start, hvis forældre henvender sig alene med det ønske at få barnet henvist.
Egen læge kan henvise til privatpraktiserende psykiater med ydernummer. Her har det kommunale system ikke henvisningsret.
Forældrene kan også benytte privat udredning.


Pædagogisk psykologisk vurdering (PPV)
PPV’en er det dokument PPR udarbejder, hvis der er tvivl omkring et barn eller en ung har behov for støtte i sådan et omfang, at det er over 9 klokketimer om ugen/12 lektioner i den almene undervisning eller i et decideret specialiseret tilbud (Specialpædagogisk bistand/specialundervisning). Derfor er omdrejningspunktet barnets støtteniveau og de pædagogiske/psykologiske anbefalinger, der skal til for at ændre på situationen. I udgangspunktet skal støtten tildeles på almenområdet, og der forventes et systematisk arbejde omkring barnet som udgangspunkt for vurderingen. 
I helt særlige tilfælde – eller ved alvorlig bekymring for barnets skolesituation, kan der laves en PPV uden der er tvivl om behov for specialundervisning/specialpædagogisk bistand.
Samarbejdet vil i udgangspunktet tage afsæt i Morsømetoden og derfor vil PPV’en oftest være et udslag af et samarbejde over tid, hvor der har været dialog og indsatser inden da. PPR beskriver støttebehovet, men tager ikke stilling til om det skal udfolde sig på almenområdet eller i formelle specialiserede tilbud. 

